Update: 1:53PM E DODONU me ratou na qaqa na timi ni yabaki 20 ni Viti e na kena valataki qo nai ka tinikadua ni i tutu e na sotasota ni Junior World Cup e na sota kei Itali ka me rawa ni ratou na dei tiko ga e na sotasota qo e na yabaki ka tu mai.
E a mai yaco ka oqo ni oti na nodratou druka na timi ni Viti vei Argentina e na kena valataki nai ka ciwa ni tutu ka druka kina o Viti e na 12 kei 38.
Kevaka me na druka tale o Viti vei Itali e na sota tarava qo esa na sega ni na vakaitavi e na yabaki vou e na Qito ni Vuravura ni yabaki 20. Ena qito kei Argentina ea soli tale e dua na pepa dromodromo vei Viti kei na dua na sikoa ka lolomataki (penalty try).
E na va na qito sa oti e totogitaki o Viti e na 7 na pepa dromodromo kei na 7 talega na sikoa ka lolomataki.
Ia, e na sota tiko o Viti kei Itali ni oti na tinikarua e na tolu sagavulu ka lima na miniti (12:35pm) e na Vakaraubuka qo.
Ia, o Igiladi kei Sauca Aferika e rau sa na sota tiko e na fainala. O Sauca Aferika e a vakadrukai Niu Siladi e na 32 kei 25 kei Igiladi e a kuitataki Airaladi e na 42 kei 15.
fij_Latn fij_Latn fij_Latn fij_Latn fij_Latn fij_Latn